Ultimele date ale anchetei efectuate după tragedia de aseară din județul Bistrița Năsăud, arată faptul că tânărul de 16 ani luase mașina în lipsa părinților săi, care nu se aflau în țară.
Acesta avea permis de conducere pe care l-a obținut în urmă cu două luni pentru categoria B1, doar că minorul s-a urcat la volanul unui autovehicul pentru care era necesară categoria B.
În spațiul public a apărut un material video, postat chiar de către mătușa unuia dintre copiii implicați în accident. Femeia este extrem de revoltată, asta pentru că, spune ea, copiii au fost folosiți în campania electorală.
De asemenea, la fața locului, în autoturism au fost descoperite mai multe pliante care îl susțin pe candidatul PNL la primăria din Bistrița.
De altfel, în alte materiale video, copiii sunt văzuți în mașină cu pliantele respective, în timp ce îi îndemnau pe oameni la vot.
Anchetatorii au reușit să stabilească că în autoturism se aflau opt tineri, printre care șoferul de 16 ani. Doi dintre copii se aflau în portbagaj. În urma impactului, șoferul de 16 ani a decedat pe loc iar doi dintre tineri au fost transferați la spitalele din Timișoara și Cluj.
În aceste momente, polițiștii efectuează o anchetă amplă. Mama tânărului responsabil de această tragedie ar candida pe listele din partea PNL pentru Consiliul Local.